મારા હાથ થંભી ગયા. વીતી ગયેલા કાળખંડનો ટુકડો મારી સામેથી સ્લો મોશનમાં પસાર થતો હતો. મને મારા પર દયા આવી ગઈ. કેવી સ્થિતિમાં આવી પડ્યો છું હું ? પડખેના ઓરડામાં જ ઉષા સૂતી હતી. તેને ઊંઘ આવી હશે આજે ? અચાનક નવી જાતનો પ્રશ્ન મારા મનમાં ઊઠ્યો. મેં માથું ધુણાવ્યું. મારાથી બારણાંને આગળો ન દેવાયો. મગજમાં વિચારોના ઘોડા દોડ્યે જતા હતા. ઓરડાની દીવાલોમાંથી રહી રહીને નવા નવા સંવાદો ફૂટ્યે જતા હતા. મેં અકળાઈને પથારીમાં પડતું મૂક્યું. રાત અડધી તો વીતી જવા આવી હતી.